
ROZSUDOK V MENE SLOVENSKEJ REPUBLIKY Krajský súd v Bratislave, v senáte zloženom z predsedu senátu Mgr. Štefana Zelenáka a členiek senátu JUDr. Marty Šašinkovej a JUDr. Eleny Kúšovej, v právnej veci žalobcu Z.. G. Z., Z., H.. XX.X.XXXX, C. T. XXXX/XX, XXX XX C., práv. zast. advokátkou Mgr. Alicou Mendlovou, Riečna 2, 811 02 Bratislava, proti žalovanému 1/ Carlton Property, s.r.o., Hviezdoslavovo nám. 3, 811 02 Bratislava, IČO: 36 860 492, žalovanému 2/ P.. Z. Z., H.. XX.XX.XXXX, C. Q. L. X, XXX XX C., obaja práv. zast. Advokátska kancelária RELEVANS s.r.o., Dvořákovo nábrežie 8A, 811 02 Bratislava, IČO: 47 232 471, o určenie neplatnosti dohôd o pristúpení k záväzku a o učenie neplatnosti záložných zmlúv, o odvolaní žalobcu proti rozsudku Okresného súdu Bratislava I, č.k. 27Cb/186/2018-1008 zo dňa 16.9.2021 jednohlasne, takto rozhodol: I. Krajský súd v Bratislave rozsudok Okresného súdu Bratislava I, č.k. 27Cb/186/2018-1008 zo dňa 16.9.2021 potvrdzuje. II. Žalovanému 1/ a 2/ priznáva nárok na náhradu trov odvolacieho konania v celom rozsahu. odôvodnenie: 1. Napadnutým rozsudkom súd prvej inštancie žalobu zamietol a žalovanému 1/ a žalovanému 2/ priznal nárok na náhradu trov konania v rozsahu 100%. V odôvodnení rozsudku súd prvej inštancie uviedol, že žalobca sa žalobou zo dňa 1.6.2018 domáhal, aby súd určil, že a/ Dohoda o pristúpení k záväzku, na základe ktorej sa žalovaný 1/ zaviazal splniť za pôvodného dlžníka - spoločnosť ADS PROPERTY, s.r.o. so sídlom Laurinská 2, 811 01 Bratislava, IČO: 47 679 212 - peňažný záväzok na vrátenie úveru v celkovej výške istiny 14.503.300,-EUR žalovanému 2/, je absolútne neplatná; b/ Dohoda o pristúpení k záväzku, na základe ktorej sa žalovaný 1/ zaviazal splniť za pôvodného dlžníka - spoločnosť ADS PROPERTY, s.r.o. so sídlom Laurinská 2, 811 01 Bratislava, IČO: 47 679 212 - peňažný záväzok na vrátenie úveru v celkovej výške istiny 12.500.000,-EUR žalovanému 2/, je absolútne neplatná; c/ Zmluva o zriadení záložného práva k nehnuteľnostiam vo vzťahu k zabezpečeniu pohľadávky P.. Z. O. ako pôvodného veriteľa uzavretá medzi žalovaným 2/ a žalovaným 1/ zo dňa 19.7.2017 je absolútne neplatná; d/ Zmluva o zriadení záložného práva k nehnuteľnostiam vo vzťahu k zabezpečeniu pohľadávky Q. D. ako pôvodného veriteľa uzavretá medzi žalovaným 2/ a žalovaným 1/ zo dňa 19.7.2017 je absolútne neplatná. 2. Žalobca žalobu odôvodnil tým, že napadnuté právne úkony podpísali v mene žalovaného 1/ Q. D. B. P.. Z. O., ktorí sú spolumajiteľmi spoločnosti ESET, spol. s r.o., pričom v uvedenej spoločnosti pôsobí aj žalovaný 2/ ako finančný riaditeľ. Podľa žalobcu Q. D. B. P.. Z. O. v čase podpisu dohôd o pristúpení k záväzku a ostatných právnych úkonov neboli konateľmi žalovaného 1/. Žalobca poukázal na to, že v konaní vedenom na Okresnom súde Bratislava V pod sp. zn. 23Cb/136/2017 sa domáha nahradenia prejavu vôle Q. D. B. P.. Z. O. smerujúcemu k obnoveniu žalobcu ako jediného spoločníka v spoločnosti ADS PROPERTY, s.r.o. V predmetnom konaní súd neodkladným opatrením zo 7.7.2017
uložil Q. D. B. P.. Z. O. povinnosť zdržať sa výkonu práv spoločníkov a členov štatutárneho orgánu v spoločnosti ADS PROPERTY, s.r.o. smerujúcich k vymenovaniu a odvolaniu členov štatutárneho orgánu v spoločnosti ADS PROPERTY, s.r.o. Žalobca poukázal na to, že listom z 11.6.2017 spoločnosť ADS PROPERTY, s.r.o. (konajúca prostredníctvom Q. D. B. P.. Z. O.) pozvala žalobcu ako konateľa spoločnosti na mimoriadne valné zhromaždenie žalovaného 1/, ktoré sa malo uskutočniť dňa 14.7.2017 o 11:00 hod. Žalobca listom z 30.6.2017 ako konateľ žalovaného 1/ spolu s ďalšou konateľkou P.. T. E. oznámili spoločnosti ADS PROPERTY, s.r.o. zrušenie valného zhromaždenia žalovaného 1/ a zároveň spoločnosť ADS PROPERTY, s.r.o. a žalobcu pozvali na zasadnutie riadneho valného zhromaždenia žalovaného 1/ na 25.7.2017, na ktorom mala byť schválená účtovná závierka za rok 2016. Na základe rozhodnutia jediného spoločníka ADS PROPERTY, s.r.o. z 21.6.2017 došlo k zvýšeniu základného imania žalovaného 1/ a k tomu, že žalobca sa stal spoločníkom žalovaného 1/ s obchodným podielom 92% (s účinnosťou od 29.6.2017). Následne sa žalobca snažil doručiť Q. D. B. P.. Z. O. ako konateľom spoločnosti ADS PROPERTY, s.r.o. neodkladné opatrenie na mieste a v čase, kedy sa podľa pozvánky malo konať mimoriadne valné zhromaždenie, pričom notárka JUDr. Katarína Valová, PhD. notárskou zápisnicou č. N 732/2017, Nz 24809/2017, NCRIs 25334/2017 osvedčila, že v čase od 11:00 hod. do 11:15 hod. sa na miesto zrušeného valného zhromaždenia nedostavili žiadni zástupcovia spoločnosti ADS PROPERTY, s.r.o. Napriek uvedenému sa mali k 14.7.2017 stať členmi štatutárneho orgánu žalovaného 1/ páni Q. D. B. P.. Z. O. namiesto žalobcu a P.. T. E.. Existenciu naliehavého právneho záujmu odôvodnil žalobca tým, že rozhodnutie vo veci je spôsobilé zamedziť vzniku budúcej škody na majetkových právach žalobcu ako spoločníka žalovaného 1/ a spoločnosti ADS PROPERTY, s.r.o. a zároveň aj na vzniku škody samotného žalovaného 1/, pričom žaloba na plnenie v danom prípade nie je možná, keďže k vzniku škody zrejme v čase podania žaloby nedošlo. Uzatvorenie zjavne nevýhodných zmlúv môže mať negatívny dopad na majetkový podiel žalobcu v žalovanom 1/ a v spoločnosti ADS PROPERTY, s.r.o., a teda aj na výšku jeho podielu zo zisku, na ktorý má podľa zákona nárok. Žalobca poukázal na to, že je minoritným spoločníkom spoločnosti ADS PROPERTY, s.r.o., ktorá je jediným spoločníkom žalovaného 1/, v dôsledku čoho nemôže ovplyvniť činnosť spoločnosti ADS PROPERTY, s.r.o. a tým aj žalovaného 1/ na prípadnom valnom zhromaždení, pričom odkázal na rozsudok Najvyššieho súdu Slovenskej republiky (ďalej len „najvyšší súd“ v príslušnom gramatickom tvare) sp. zn. 2Obo/222/01. Neplatnosť napadnutých právnych úkonov videl v tom, že tieto neboli podpísané osobami oprávnenými konať v mene žalovaného 1/, ktorými boli jedine žalobca a P.. T. E., keďže 14.7.2017 sa neuskutočnilo žiadne valné zhromaždenie žalovaného 1/. Zároveň žalobca uviedol, že napadnuté právne úkony boli uzavreté v rozpore so záujmami žalovaného 1/, ako aj v rozpore so záujmom žalobcu ako spoločníka, a sú následkom konania Q. D. B. P.. Z. O., ktorí ako spoločníci ADS PROPERTY, s.r.o. v rozpore s ustanovením § 56a Obchodného zákonníka zneužili svoje práva tým, že zjavne nezákonným spôsobom dosiahli zmenu členov štatutárneho orgánu žalovaného 1/, nadobudli majetkové podiely v spoločnosti ADS PROPERTY, s.r.o. zvýšením jej základného imania na úkor žalobcu a ovládli ju tak, že odvolali žalobcu z funkcie konateľa ADS PROPERTY, s.r.o. Napadnuté právne úkony sú podľa žalobcu v rozpore so záujmami žalovaného 1/ s odkazom na skutočnosť, že žalovaný 1/ je v kríze podľa § 67a Obchodného zákonníka. Záložné zmluvy boli zároveň uzatvorené bez súhlasu Všeobecnej úverovej banky, a. s. ako veriteľa spoločnosti ADS PROPERTY, s.r.o., a keďže jej predmetom bolo zriadenie záložného práva k hromadnej garáži, tak boli uzatvorené aj v rozpore s nájomnou zmluvou uzatvorenou s Hlavným mestom SR Bratislava, čím došlo k vzniku reálnej hrozby ukončenia nájmu pozemkov, čím hrozí strata ročného príjmu približne vo výške 1.2 milióna eur, a to až do roku 2028, ako aj hrozby vzniku záväzku uhradiť prenajímateľovi zmluvnú pokutu vo výške hodnoty hromadnej garáže, teda cca 10 miliónov eur. Záverom žalobca poukázal na to, že napadnuté právne úkony sú prejavom výkonu práva v rozpore so zásadami poctivého obchodného styku, ktorý nepožíva právnu ochranu. 3. Žalovaní na svoju procesnú obranu uviedli, že spoločnosť ADS PROPERTY, s.r.o. bola k 14.7.2017 jediným spoločníkom žalovaného 1/, keďže rozhodnutie valného zhromaždenia z 21.6.2017 je neplatné, keďže ho prijala neoprávnená osoba (R. D.) a zároveň toto rozhodnutie odporuje dobrým mravom. Skutočnosť, že rozhodnutie z 21.6.2017 je neplatné, potvrdil podľa žalovaných aj Okresný súd Bratislava I v rozsudku z 21.6.2017, sp. zn. 28Cb/150/2017, v uznesení z 27.11.2017, sp. zn. 33Exre/450/2017 (ktoré bolo potvrdené uznesením Krajského súdu v Bratislave z 18.6.2018, sp. zn. 1Cob/49/2018), ako aj v uznesení zo 17.5.2019, sp. zn. 25Nsre/48/2019, ktoré bolo potvrdené uznesením Krajského súdu v Bratislave z 22.8.2019, sp. zn. 4Cob/111/2019. Podľa žalovaných 1/ a 2/ nemá neodkladné opatrenie žiadny vplyv na platnosť rozhodnutia zo 14.7.2017, keďže páni O. B. D. nevedeli, v akom znení bolo neodkladné opatrenie prijaté. Navyše predmetné neodkladné opatrenie im nebolo do 14.7.2017 riadne
doručené, a teda nenadobudlo predmetné uznesenie vykonateľnosť. Neodkladné opatrenie nariadené uznesením Okresného súdu Bratislava V zo 7.7.2017, č. k. 23Cb/136/2017-64 bolo pánovi D. doručené dňa 27.7.2017 a pánovi O. až dňa 28.7.2017. Následne bolo neodkladné opatrenie zmenené uznesením Krajského súdu v Bratislave z 30.11.2017, č. k. 4Cob/210/2017-792 tak, že návrh na jeho nariadenie bol zamietnutý. Keďže od 14.7.2017 boli páni O. a D. konateľmi žalovaného 1/, boli oprávnení dňa 19.7.2017 podpísať v mene žalovaného 1/ napadnuté zmluvy. Uzavretím dohôd o pristúpení záväzku nehrozí podľa žalovaných 1/ a 2/ žalovanému 1/ žiadna ujma. Nadobudnutie hotelového komplexu Carlton bolo spojené aj vysporiadaním záväzkových vzťahov predchádzajúceho veriteľa žalovaného 1/ - UniCredit banky. Toto vysporiadanie prebehlo tak, že spoločnosť ADS PROPERTY, s.r.o. nadobudla obchodný podiel v žalovanom 1/, ale aj pohľadávku UniCredit banky vo výške 109 miliónov eur voči žalovanému 1/, čím sa spoločnosť ADS PROPERTY, s.r.o. stala veriteľom žalovaného 1/. Peniaze na kúpu získala spoločnosť ADS PROPERTY, s.r.o. formou úverov od pánov O. (vo výške 12,5 milióna eur) a D. (vo výške 14,5 milióna eur) a od Všeobecnej úverovej banky (vo výške 32 miliónov eur). Už v čase poskytnutia úverov bolo zrejmé, že spoločnosť ADS PROPERTY, s.r.o. nemá žiadny majetok generujúci výnosy, z ktorého by bolo možné úvery splácať. Jedinou možnosťou, ako zabezpečiť peňažný tok potrebný na splatenie týchto záväzkov, bolo ich splácanie prostredníctvom prevádzky hotelového komplexu Carlton. Dohoda bola, že tieto výnosy sa použijú najskôr na splácanie úveru Všeobecnej úverovej banky a až následne na splatenie úverov pánov O. B. D.. Tým, že došlo k postúpeniu pohľadávok na žalovaného 2/ a k uzavretiu dohôd o pristúpení k záväzku, sa na spôsobe splácania úverov nezmenilo nič. Zriadenie záložného práva nemá podľa žalovaných 1/ a 2/ žiadny vplyv na hodnotu hotelového komplexu a teda ani na hodnotu obchodného majetku žalovaného 1/. Žalovaní 1/ a 2/ následne uviedli, že k uzatvoreniu záložných zmlúv došlo z dôvodu nepredvídateľného pokusu žalobcu a jeho manželky (P.. T. E.) previesť hotelový komplex Carlton na spoločnosť ARTHUR CONSULTING, s.r.o. a vziať tak jediný zdroj príjmov, ktorý mal zabezpečovať predtým dohodnuté riadne plnenie záväzkov. Z tohto dôvodu pristúpili veritelia (Q. D. B. Z. O.) k zabezpečeniu záväzkov zriadením záložného práva, pričom ako konatelia žalovaného 1/ nepripúšťajú takú možnosť, že by v budúcnosti nedochádzalo k riadnemu splácaniu úverov, a preto žalovanému 1/ nehrozí žiadna ujma. Hrozba ujmy na strane žalovaného 1/ by bola práve vtedy, keby sa žalobcovi a jeho manželke podarilo dokonať ich pokus o protiprávny prevod hotelového komplexu Carlton na s nimi spriaznenú spoločnosť. S poukazom na uvedené nehrozí podľa žalovaných 1/ a 2/ žiadna ujma žalovanému 1/, nemôže hroziť ani žalobcovi v podobe tvrdeného znehodnotenia jeho nepriameho podielu v spoločnosti žalovaného 1/. 4. Súd prvej inštancie v odôvodnení uviedol, že mal za nesporné, že žalobca je spoločník v spoločnosti ADS PROPERTY, s.r.o., ktorá je jediným spoločníkom žalovaného 1/, ani to, že došlo k uzatvoreniu žalobcom napadnutých právnych úkonov. Sporné v konaní bolo, či je žalobca spoločníkom žalovaného 1/ (táto otázka však nie je podstatná v spore, keďže podstatné bolo, že žalobca je spoločníkom v spoločnosti spoločníka žalovaného 1/ (t. j. spoločnosti ADS PROPERTY, s.r.o. - pozn. súdu]. Rovnako tak je sporné, či sú napadnuté právne úkony platnými alebo neplatnými právnymi úkonmi, a či mohlo dôjsť k zhoršeniu postavenia žalobcu. V prípade určovacích žalôb, ak súd rozhoduje o zamietnutí žaloby z procesných dôvodov nie je povinnosťou súdu uviesť, z ktorých dôkazov vychádza a akými úvahami sa pri hodnotení dôkazov riadi, čo by bolo významné, ak by posudzoval podanú určovaciu žalobu z vecnej stránky (k tomu viď aj uznesenie najvyššieho súdu z 31. mája 2017, sp. zn. 3Obdo/22/2017 ako aj naň nadväzujúce uznesenie ústavného súdu z 15. novembra 2017, sp. zn. I. ÚS 571/2017). Predmetné konštatovanie úzko súvisí s tým, že ak súd zamieta určovaciu žalobu z procesných dôvodov, je vylúčené, aby súčasne žalobu preskúmaval z vecnej stránky (k tomu obdobne aj rozhodnutie Najvyššieho súdu Českej republiky sp. zn. 3Cdon/1338/96). V rozhodovanom spore ide pritom o taký prípad, z uvedeného dôvodu súd v odôvodnení svojho rozhodnutia neuvádzal, z akých dôkazov pri svojom rozhodovaní vychádzal a ani akými dôkazmi sa pri hodnotení dôkazov riadil, keďže by to bolo vzhľadom na nižšie uvedené právne závery nadbytočné. 5. Súd prvej inštancie mal za to, že v rozhodovanom spore bola určovacia žaloba žalobcu podaná na súd dňa 19.9.2016, t.j. za účinnosti Civilného sporového poriadku, a preto je nevyhnuté posúdiť, či sa jedná o určovaciu žalobu podľa ustanovenia § 137 písm. c) alebo písm. d) C.s.p.. Zohľadňujúc citované doktrinálne ako aj judikatórne závery súd konštatoval, že žaloba žalobcu o určenie neplatnosti dohôd o pristúpení k záväzku a o určenie neplatnosti záložných zmlúv nie je žalobou podľa ustanovenia § 137 písm. c) C.s.p., ako to uviedol žalobca, keďže sa ňou nedomáha určenia, či v danej veci právo je alebo nie je, ako to v prípade žaloby podľa § 137 písm. c) C.s.p. vyžaduje zákon. V tejto súvislosti súd poukázal na to, že z celej argumentácie žalobcu v žalobe, v jeho replike a aj na nariadenom pojednávaní vyplývalo,
že sa domáha výlučne určenia neplatnosti právnych úkonov (dohôd o pristúpení k záväzku a záložných zmlúv), a nie určenia existencie alebo neexistencie práva. Naopak predmetnou určovacou žalobou sa žalobca domáha určenia právnej skutočnosti (neplatnosti právneho úkonu) s poukazom na znenie ustanovenia § 137 písm. d) C.s.p.. Žaloba o určenie právnej skutočnosti však je procesne prípustná, len v prípade, že to vyplýva z osobitného predpisu. V predmetnej veci však nevyplýva z osobitného predpisu, či už z Občianskeho zákonníka alebo z Obchodného zákonníka, oprávnenie žalobcu domáhať sa určenia neplatnosti dohôd o pristúpení k záväzku a o určenie neplatnosti záložných zmlúv. Preto súd konštatoval, že žaloba žalobcu o určenie neplatnosti právnych úkonov je v rozhodovanom spore procesne neprípustná, ktorá sa míňa účelu určovacej žaloby (ktorá má byť zameraná na to, či tu právo určitej osoby je alebo nie je). 6. Zároveň súd prvej inštancie konštatoval, že vyslovenie záveru, či je žaloba o určenie neplatnosti právneho úkonu v konkrétnom prípade procesne prípustná, je vecou súdu, a predmetný záver môže vysloviť aj bez toho, aby to protistrana v konaní namietala. Ide totiž o vyhodnotenie základných procesných podmienok (myslené v širšom zmysle - pozn. súdu) pre vecné rozhodnutie súdu. V opačnom prípade, ak by vecne prejednal procesne neprípustnú žalobu o určenie neplatnosti právneho úkonu, by súd porušil zákon (obdobne v tomto smere platia závery týkajúce sa vecného posúdenia určovacej žaloby podľa § 137 písm. c) C.s.p. bez toho, aby si súd vyhodnotil, či má žalobca na požadovanom určení naliehavý právny záujem). Keďže súd dospel k záveru o procesnej neprípustnosti podanej žaloby, nezaoberal sa ani otázkou, či má žalobca na určení neplatnosti právnych úkonov (dohôd o pristúpení k záväzku a záložných zmlúv) naliehavý právny záujem. Z tohto dôvodu súd zamietol aj návrh žalobcu na doplnenie dokazovania o predloženie zmlúv o postúpení pohľadávok žalovanými 1/ a 2/, keďže predmetné zmluvy by mali význam v prípade vecného preskúmania žaloby, ktoré je však pre procesnú neprípustnosť podanej žaloby v rozhodovanej veci vylúčené. 7. Proti rozsudku podal v zákonnej lehote odvolanie žalobca z dôvodu podľa ust. § 365 ods. 1 písm. f) a h) C.s.p.. V odvolaní uviedol, že so závermi súdu nesúhlasí a skôr, než súd prvej inštancie hodnotil procesnú neprípustnosť žaloby, mal svoju pozornosť zamerať predovšetkým na obsah žaloby a dôsledne skúmať, akým a ktorým nárokom žalobca žiadal priznať súdnu ochranu. Ako vyplýva aj z judikatúry pri riešení procesnej prípustnosti žaloby je potrebné, aby súd prvej inštancie sa najskôr zaoberal otázkou, z akého právneho vzťahu žalobca vyvodzuje uplatňovaný nárok (t.j. predmet konania), následne tento vzťah dôsledne analyzovať, tento právny vzťah správne vyhodnotiť a následne náležite posúdiť po právnej stránke (rozhodnutie NS SR sp. zn. 7Cdo/268/2019). Ak by aj žalobca totiž správne nekvalifikoval svoj právny nárok, z obsahu žaloby je zrejmé, že uviedol rozhodujúce skutočnosti, ktoré súdu umožnili, aby právny vzťah a z neho vyvodzovaný nárok dokázal analyzovať a právne posúdiť. Predmet konania (resp. obsah žaloby) tak netvorí výlučne žalobný návrh (petitum), ale aj rozhodujúcimi sú aj skutkové tvrdenia - opísanie skutkového deja. Súd je síce viazaný petitom žaloby, ale nie po jeho formálnej stránke, ale len po obsahovej stránke a tento petit je potrebné vykladať v súvislosti so skutkovými tvrdeniami žalobcu v spore. Súd má skúmať celý obsah podanej žaloby, nielen samotný žalobný návrh. Ak sa teda súd prvej inštancie obmedzil len na petit žaloby a skúmanie formulácie žalobného návrhu len v kontexte jeho prípustnosti z hľadiska § 137 písm. c) a d) C.s.p., potom súd prvej inštancie konal nesprávne a ani nevykonal žalobcom navrhnuté dôkazy. Súd postupoval len formalisticky keď rozhodol o neprípustnosti žaloby bez toho, aby si ustálil predmet konania a na takto absentujúci predmet konania aplikoval § 137 písm. c) C.s.p., aby vec uzavrel, že žalobca sa nedomáha určenia, či tu právo je alebo nie je a zároveň § 137 písm. d) C.s.p., aby konštatoval, že žalobca sa nedomáha ani určenia neplatnosti právnej skutočnosti. 8. V odvolaní poukázal k neplatnosti právneho úkonu a záujmu spoločníka na takomto určení tak, že súd mal skúmať, či podaná určovacia žaloba s prihliadnutím na jej obsah (a nielen žalobný návrh) je schopná odstrániť neistotu medzi sporovými stranami a poskytnúť pevný základ pre ich právny vzťah, či žalobca mal možnosť domáhať sa ochrany svojich práv alebo oprávnených záujmov iným procesným postupom a či uzatvorením neplatných právnych úkonov žalovanými došlo k ovplyvneniu a dotknutiu majetkových pomerov alebo postavenia žalobcu. K určeniu neplatnosti právnej skutočnosti uviedol, že sa domáha neplatnosti právnych úkonov žalovaných a takéto právo mu vyplýva z ustanovenia § 267 ods. 1 Obchodného zákonníka. Domáha sa neplatnosti právnych úkonov žalovaného 1/, pričom neplatnosť týchto úkonov odvodzuje od porušenia ustanovenia § 135a Obchodného zákonníka konateľmi zapísanými v obchodnom registri, P.. Q. D. B. Z. O., ktorí svoju pôsobnosť pri uzatváraní žalobou napadnutých právnych úkonov nevykonávali s odbornou starostlivosťou a v súlade so záujmami
spoločnosti (žalovaného 1/) a všetkých jej spoločníkov (ADS PROPERTY a žalobcu). Tieto skutkové tvrdenia žalobcu však mali byť predmetom dokazovania, ku ktorému súd ani nepristúpil. Žalobca má zároveň za to, že nerozumie zmene zákonného sudcu na súde prvej inštancie a má za to, že súd dostatočným spôsobom neodôvodnil svoje rozhodnutie a navrhol napadnutý rozsudok zrušiť a vrátiť súdu prvej inštancie na ďalšie konanie. 9. K odvolaniu žalobcu sa vyjadrili žalovaní 1/ a 2/, ktorí sa s napadnutým rozsudkom stotožňujú. Súd prvej inštancie svoj záver vyčerpávajúco odôvodnil aj odkazom na relevantnú právnu doktrínu, úmysel zákonodarcu a ustálenú rozhodovaciu prax najvyšších súdnych autorít. Z obsahu žaloby, ako aj z argumentácie jeho právnej zástupkyne na pojednávaní je celkom zjavné, že svojou žalobou žiada súd, aby vyslovil neplatnosť označených právnych úkonov žalovaných. Z. sa nedomáha určenia existencie alebo neexistencie akéhokoľvek práva. Z. nežiada, aby súd na podklade ním tvrdených skutočností skonštatoval, či tu v súčasnosti nejaké (akékoľvek) právo je alebo nie je a ktorá zo strán je alebo nie je jeho nositeľom. V žalobe absentuje tvrdenie (ne)existencie akéhokoľvek práva (právneho stavu), ktoré tu podľa Z. je alebo nie je, a ktorému žiada poskytnúť súdnu ochranu. Súd sa pred vydaním napadnutého rozsudku zaoberal celou jeho žalobou, jeho replikou ako aj prednesom jeho právnej zástupkyne na pojednávaní. Žalobca bol na pojednávaní upozornený, že súd bude jeho žalobu posudzovať podľa § 137 písm. d) C.s.p.. Rovnako nemôže obstáť ani argumentácia, že spoločník spoločnosti má naliehavý právny záujem na určení neplatnosti právnych úkonov, ktoré vykonala spoločnosť, ktorej je spoločníkom. Existencia naliehavého právneho záujmu nemá žiaden význam pre posúdenie procesnej prípustnosti žaloby o určenie právnej skutočnosti podľa § 137 písm. d) C.s.p.. Platí to preto, že oprávnenie na podanie týchto žalôb vyplýva priamo z osobitného zákona. Existencia (preukázanie) naliehavého právneho záujmu je „iba" základným predpokladom úspechu žaloby o určenie, či tu právo je alebo nie je. Ďalej uviedli, že ust. § 267 ods. 1 Obchodného zákonníka neupravuje procesnú prípustnosť akejkoľvek žaloby. Toto ustanovenie sa týka niečoho úplne iného. Ide o širšie koncipovanú úpravu relatívnej neplatnosti obchodnoprávnych právnych úkonov oproti relatívnej neplatnosti podľa § 40a OZ. Žalobca sa nedomáha určenia neplatnosti zmlúv podľa druhej časti OZ, hoci tvrdí opak. Domáha sa určenia neplatnosti dohôd o pristúpení k záväzku a záložných zmlúv. Tieto zmluvné typy nie sú upravené v druhej časti Obchodného zákonníka. Porušenie povinnosti konateľa podľa § 135a Obchodného zákonníka ani nespôsobuje neplatnosť právneho úkonu. K rozhodovaniu zákonného sudcu uviedli, že zákonný sudca v konaní rozhodoval v súlade so zákonom a rozvrhom práce. Žalovaní navrhli, aby odvolací súd napadnutý rozsudok ako vecne správny potvrdil. 10. Žalobca na vyjadrenie žalovaných uviedol, že trvá na argumentácii, že § 137 C.s.p. upravuje len demonštratívny výpočet druhov žalôb, čo znamená, že žalobu žalobcu súd prvej inštancie nemusel posudzovať len striktne podľa § 137 písm. c) alebo d) C.s.p.. Naďalej má za to, že súd mal svoju pozornosť zamerať predovšetkým na obsah žaloby a dôsledne skúmať, akým a ktorým nárokom žalobca žiadal priznať súdnu ochranu. 11. Žalovaní vo svojej odvolacej duplike uviedli, že súd sa v napadnutom rozsudku výslovne zaoberal aj obsahom žaloby, jeho písomných podaní a ústnych vyjadrení. Správne pritom uzavrel, že žalobca sa ani po obsahovej stránke nikdy nedomáhal určenia existencie alebo neexistencie konkrétneho práva, ale „iba“ neplatnosti právnych úkonov ako celku. Žalobca napokon v odvolacom konaní neuviedol, na ktorom mieste v žalobe alebo inom svojom podaní napádal existenciu či neexistenciu konkrétneho práva. Je pravda, že výpočet druhov žalôb je len demonštratívny. Žaloby o určenie právnych skutočností sú však v tomto výpočte výslovne uvedené, a to v § 137 písm. d) C.s.p.. Na tento druh žalôb sa preto vzťahuje práve citované ustanovenie. Žalobca pritom nespochybňuje, že právnymi skutočnosťami sú aj právne úkony. Ustanovenie § 137 písm. d) C.s.p. sa preto použije aj na žaloby o určenie neplatnosti právneho úkonu, a teda aj na žalobu. K rovnakému záveru napokon dospela aj ustálená rozhodovacia prax dovolacieho súdu, komentárová literatúra a dôvodová správa k C.s.p. (na tieto pramene poukázal prvoinštančný súd v napadnutom rozsudku). 12. Krajský súd v Bratislave ako súd odvolací podľa § 34 zák. č. 160/2015 Z.z. Civilný sporový poriadok (ďalej len C.s.p.) prejednal vec podľa § 380 ods. 1, bez nariadenia pojednávania v medziach daných rozsahom a dôvodmi odvolania, pričom termín verejného vyhlásenia rozsudku bol v súlade s ust. § 219 ods. 3, C.s.p. oznámený na úradnej tabuli Krajského súdu v Bratislave dňa 8.10.2024. Po oboznámení sa s obsahom spisu súdu prvej inštancie, s dôvodmi odvolania žalobcu, vyjadrením žalovaných 1/ a 2/, odvolací súd dospel k záveru, že odvolaniu proti rozsudku nie je možné vyhovieť.
13. Podľa § 387 ods. 1, C.s.p., odvolací súd rozhodnutie súdu prvej inštancie potvrdí, ak je vo výroku vecne správne. 14. Podľa § 387 ods. 2, C.s.p., ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. 15. Predmetom odvolacieho konania bolo posúdiť, či žaloba podaná žalobcom je prípustná a ak nie je, či súd postupoval správne, ak ju bez ďalšieho zamietol. 16. Odvolací súd konštatuje vecnú správnosť napadnutého rozsudku a uvádza, že súd prvej inštancie správne vyhodnotil skutkový stav a vec správne právne posúdil. Odvolací súd má za to, že nie je daný zákonný dôvod na opakovanie alebo doplnenie dokazovania v súlade s § 384 C.s.p., a preto je viazaný skutkovým stavom veci, tak ako bol zistený súdom prvej inštancie v súlade s § 383 C.s.p.. Odvolací súd po prejednaní veci dospel k záveru, že žalobca v priebehu odvolacieho konania neuviedol žiadne skutočnosti spôsobilé spochybniť závery súdu prvej inštancie. Súd prvej inštancie, podľa názoru odvolacieho súdu, rozhodol na základe skutkového stavu jednoznačne preukázaného predloženými dôkazmi a zistený skutkový stav následne správne právne posúdil. S dôvodmi napadnutého rozsudku sa odvolací súd v celom rozsahu stotožňuje a na doplnenie jeho správnosti k odvolacím námietkam uvádza, že podľa názoru odvolacieho súdu sa súd prvej inštancie správne vysporiadal s otázkou, že v tomto prípade nie je žaloba na učenie právnej skutočnosti prípustná. 17. Podľa § 137 C.s.p., žalobou možno požadovať, aby sa rozhodlo najmä o a) splnení povinnosti, b) nároku na usporiadanie práv a povinností strán, ak určitý spôsob usporiadania vzťahu medzi stranami vyplýva z osobitného predpisu, c) určení, či tu právo je alebo nie je, ak je na tom naliehavý právny záujem; naliehavý právny záujem nie je potrebné preukazovať, ak vyplýva z osobitného predpisu, alebo d) určení právnej skutočnosti, ak to vyplýva z osobitného predpisu. 18. V zmysle s čl. 46 ods. 1 Ústavy SR, sa môže každý zákonom ustanoveným spôsobom domáhať svojho práva na nezávislom a nestrannom súde. Právo na súdnu ochranu ohrozeného alebo porušeného práva možno uplatňovať prostredníctvom procesného úkonu - žaloby, obsah ktorej definuje ustanovenie § 137 C.s.p.. Predmetné ustanovenie pomerne výrazne modifikuje predošlú právnu úpravu, nakoľko v písm. c) sa rozlišuje „klasická“ určovacia žaloba a podľa písm. d) žaloba o určení inej právnej skutočnosti. Touto právnou úpravou mienil zákonodarca vylúčiť všetky nepotrebné a nezmyselné žaloby o určenie neplatnosti, resp. platnosti všetkých právnych úkonov a iných právnych skutočností, ktoré vyvolávajú ďalšie spory a míňajú sa účelu určovacej žaloby. Nová právna úprava pripúšťa žalobu na určenie právnej skutočnosti iba za predpokladu, že tak vyplýva z právneho predpisu. Odvolací súd sa stotožnil s právnym názorom súdu prvej inštancie, že v tomto prípade podanie žaloby na určenie právnej skutočnosti zo žiadneho právneho predpisu nevyplýva, takáto žaloba teda nie je prípustná. 19. Odvolací súd sa nestotožňuje s názorom žalobcu, podľa ktorého predmetná žaloba je prípustná z dôvodu, že jednotlivé druhy žalôb sú v § 137 C.s.p. uvedené demonštratívne, čo však znamená, že žalobu súd nemusel posudzovať len striktne podľa písm. c) alebo d). Podľa žalobcu žaloby o neplatnosť právnych úkonov je síce možné vo všeobecnosti pripustiť ako také, ktoré nie sú v záujme zákonodarcu, avšak neznamená to, že tieto samé o sebe sú neprípustné. Možno súhlasiť so žalobcom, že ustanovenie § 137 upravuje jednotlivé druhy žalôb demonštratívne. Iná súkromnoprávna žaloba je však prípustná iba za predpokladu, že osobitný petit vyplýva z hmotného práva, čo znamená, že hmotné právo musí založiť oprávnenie súdu rozhodnúť tak, že výrok súdu neznie ani na splnenie povinnosti, ani na deklaratórne určenie existencie/neexistencie práva, či právnej skutočnosti. Na identifikáciu či ide o tzv. inú v § 137 nepomenovanú súkromnoprávnu žalobu je rozlišovacím kritériom žalobný návrh a zároveň aj právny dôvod tvrdeného práva. Znakom týchto žalôb je, že majú konštitutívne účinky. Ako príklad uvádza právna teória ako aj súdna prax žaloby o nahradenie vyhlásenia vôle súdnym rozhodnutím (§ 50a OZ), žaloba prehlasovaných vlastníkov (§ 139 ods. 3 OZ), žaloba na zrušenie BSP za trvania manželstva (§ 148
ods. 2, § 148a ods. 2 OZ), žaloba o určenie obsahu zmluvy (§ 290 ods. 2 Obch. zák.), žaloba o zrušenie rozhodcovského rozsudku a pod. 20. Podľa odvolacieho súdu žaloba podaná žalobcom nie je iným druhom žaloby neuvedeným v § 137 C.s.p., pretože nespĺňa podmienky uvedené v prechádzajúcom odseku. V tomto prípade ide o žalobu na určenie právnej skutočnosti (dohôd o pristúpení k záväzku a záložných zmlúv), ktorá je však prípustná iba za predpokladu, ak to vyplýva z osobitného predpisu (napr. určenie neplatnosti skončenia pracovného pomeru podľa Zákonníka práce, výpovede nájmu bytu podľa Občianskeho zákonníka, uznesenia valného zhromaždenia podľa Obchodného zákonníka alebo dobrovoľnej dražby podľa zákona o dobrovoľných dražbách). Žalobca nemá možnosť žalovať neplatnosť právnych úkonov (domáhať sa určenia právnej skutočnosti), pretože žalobcom podaná žaloba, jej definovaný predmet v petite z osobitného predpisu nevyplýva. 21. Odvolací súd poukazuje na ustálenú judikatúru zhrnutú v rozhodnutí NS SR z 20. októbra 2022 sp. zn. 1Obdo/51/202, R1/2023, podľa ktorého: „Žaloba o určenie neplatnosti právneho úkonu (podaná za účinnosti Civilného sporového poriadku) je žalobou o určenie právnej skutočnosti podľa § 137 písm. d) Civilného sporového poriadku. Jej prípustnosť je podmienená existenciou osobitného predpisu, ktorý určitú osobu oprávňuje podať týmto predpisom špecifikovanú určovaciu žalobu.“ 22. Odvolací súd zdôrazňuje, že citovaný judikát je plne aplikovateľný na prejednávaný spor, keďže predmetom sporu bola neplatnosť právneho úkonu - dohôd o pristúpení k záväzku a záložných zmlúv pre rozpor s § 39 Občianskeho zákonníka a § 265 Obchodného zákonníka. Ako vyplýva z odôvodnenia cit. judikátu, dovolací súd nepokladal ustanovenie § 39 Občianskeho zákonníka o absolútnej neplatnosti za osobitný predpis, na základe ktorého by bolo možné podať žalobu o určenie neplatnosti právnej skutočnosti. Rozhodnutie súdu prvej inštancie je teda v súlade s právnym názorom vysloveným v rozhodnutiach najvyšších súdnych autorít. 23. Pokiaľ ide o tvrdenie žalobcu, že súd ho mal za účelom ustálenia predmetu sporu vyzvať na odstránenie vád a súd mal zamerať svoju pozornosť na obsah žaloby a dôsledne skúmať, akým a ktorým nárokom žalobca žiadal priznať súdnu ochranu, odvolací súd poukazuje na skutočnosť, že žalobca sa podanou žalobou výslovne domáhal neplatnosti právnych úkonov a na tomto svojom názore zotrvával aj na pojednávaní konanom dňa 16.9.2021. Odvolací súd dospel k záveru, po preskúmaní celej argumentácie žalobcu v žalobe, v jeho replike a aj na nariadenom pojednávaní, že žalobca sa domáha výlučne určenia neplatnosti právnych úkonov - dohôd o pristúpení k záväzku a záložných zmlúv, a nie určenia existencie alebo neexistencie práva. Podľa názoru odvolacieho súdu sa súd prvej inštancie v odôvodnení napadnutého rozsudku správne a v súlade s cit. názorom dovolacieho súdu, vysporiadal s procesnou neprípustnosťou podanej žaloby. Súd prvej inštancie jasne a zrozumiteľne odôvodnil dôvody neprípustnosti podanej žaloby v bode 16.1 odôvodnenia rozsudku súdu prvej inštancie. S uvedenou argumentáciou súdu prvej inštancie sa odvolací súd v celom rozsahu stotožňuje. 24. Odvolací súd sa nestotožnil ani s argumentáciou žalobcu v podanom odvolaní. K námietke, že z nevysvetliteľného dôvodu bol zmenený zákonný sudca, odvolací súd poukazuje na to, že súčasťou spisového materiálu je aj potvrdenie a dôvody, kedy došlo k zmene zákonného sudcu v predmetnej veci v súlade s rozvrhom práce OS BA I, o čom súd prvej inštancie na pojednávaní dňa 16.9.2021 oboznámil strany sporu. Tvrdenia, že došlo k odňatiu zákonnému sudcovi, žalobca nijako nepreukázal a ani neuviedol, na základe akých skutočností k uvedenému záveru dospel, preto sa nimi odvolací súd ďalej nezaoberal. 25. K argumentácií žalobcu založenej na nedostatočnom odôvodnení rozhodnutia odvolací súd uvádza, že napadnuté rozhodnutie je riadne a dôsledne odôvodnené, je zrozumiteľné a dáva odpoveď na všetky podstatné otázky, hoci sa s nimi žalobca nestotožňuje, preto nie je možné konštatovať naplnenie odvolacieho dôvodu spojeného s porušením práva na spravodlivý proces. Podľa konštantnej judikatúry, súd nemusí dať odpoveď na všetky otázky nastolené sporovými stranami, ale len na tie, ktoré majú pre vec podstatný význam, prípadne dostatočne objasňujú skutkový a právny základ rozhodnutia bez toho, aby zachádzali do všetkých detailov sporu uvádzaných sporovými stranami. Odôvodnenie rozhodnutia tak nemusí dať odpoveď na každú jednu poznámku, či pripomienku sporovej strany, ktorá ju nastolila. Je však nevyhnutné, aby bolo reagované na podstatné a relevantné argumenty sporových strán (ÚS SR sp. zn. II. ÚS 251/04, III. ÚS 209/04, II. ÚS 200/09.). K námietke žalobcu o nedostatočnom
odôvodnení rozsudku súdom prvej inštancie odvolací súd dodáva, že Ústavný súd SR v zhode s rozhodovacou praxou Európskeho súdu pre ľudské práva stabilne judikuje, že povinnosť súdu odôvodniť svoje rozhodnutie neznamená automaticky povinnosť poskytnúť podrobnú odpoveď na každý nastolený argument. Odôvodnenie rozhodnutia všeobecného súdu, ktoré stručne a jasne objasní skutkový a právny základ rozhodnutia preto postačuje na záver o tom, že z tohto aspektu je plne realizované základné právo účastníka. Do práva na spravodlivý súdny proces nepatrí súčasne ani právo sporovej strany, aby sa všeobecný súd stotožnil s jej právnymi názormi, navrhovaním a hodnotením dôkazov (sp. zn. IV. ÚS 252/04) a rovnako ani to, aby bola sporová strana pred všeobecným súdom úspešná, teda aby bolo rozhodnuté v súlade s jej požiadavkou a právnymi názormi (I. ÚS 50/04). Odvolací súd preto s poukazom na vyššie uvedené dospel k záveru, že predmetný odvolací dôvod nie je v danom prípade opodstatnený. 26. Účelom odôvodnenia rozhodnutia je predovšetkým preukázať správnosť rozhodnutia a odôvodnenie súčasne musí byť i prostriedkom kontroly správnosti postupu súdu pri vydávaní rozhodnutí, t.j. musí byť preskúmateľné. Ústavný súd Slovenskej republiky sa vyjadril k povinnosti súdov riadne odôvodniť svoje rozhodnutie v náleze III. ÚS 119/03-30. Vyslovil, že súčasťou obsahu základného práva na spravodlivý proces je aj právo účastníka konania na také odôvodnenie súdneho rozhodnutia, ktoré jasne a zrozumiteľne dáva odpovede na všetky právne a skutkovo relevantné otázky súvisiace s predmetom súdnej ochrany, t.j. s uplatnením nárokov a obranou proti takému uplatneniu (IV. US 115/03). 27. Súd prvej inštancie správne dospel k záveru o neprípustnosti podanej žaloby, a teda sa nezaoberal otázkou žalobcovho naliehavého právneho záujmu na požadovanom určení neplatnosti právnych úkonov, pričom svoje rozhodnutie zrozumiteľne odôvodnil v bode 19. rozsudku. 28. Vzhľadom na uvedené dospel odvolací súd k záveru, že žalobcom uplatňované odvolacie dôvody neboli podložené takými relevantnými argumentmi, ktoré by boli spôsobilé spochybniť správnosť skutkových a právnych záverov, na ktorých založil súd prvej inštancie svoje rozhodnutie, a preto napadnutý rozsudok súdu prvej inštancie, ako vecne správny podľa § 387 ods. 1 a 2 C.s.p., potvrdil. 29. O nároku na náhradu trov konania bolo rozhodnuté podľa § 396 ods. 1 v spojení s § 255 ods. 1 a § 262 ods. 1 C.s.p. tak, že žalovanému 1/ a 2/ priznal voči žalobcovi nárok na náhradu trov odvolacieho konania v celom rozsahu, keďže boli v odvolacom konaní plne úspešní. S poukazom na ust. § 262 ods. 2 C.s.p., o výške náhrady trov odvolacieho konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktorý vydá súdny úradník. 30. Rozhodnutie prijal senát Krajského súdu v Bratislave pomerom hlasov 3:0 (§ 393 ods. 2 veta druhá C.s.p.). Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1, C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1, C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2024:1118209848.3 (dáta aktuálne k 14. 11. 2026). Záväzné je znenie zverejnené súdom.




